钦定古今图书集成/明伦汇编/官常典/第526卷 > 孔元
## 钦定古今图书集成/明伦汇编/官常典/第526卷 > 孔元

按《元史》本传：“元字彦亨，真定人。骁勇有智略。岁丁酉，
弃家从军，隶丞相史天泽麾下。戊戌，从取焦湖，围寿
春，先登，拔其西堡。己亥，从征安丰，力战却敌。己酉，从
围泗州，拔之。辛亥，从攻五堂山寨，俘其众以归。戊午，
从攻樊城，亲王塔察儿命取樊西堡，元率死士挺枪
大呼，击杀数百人，斩首十九级以献。”中统元年，扈驾
北征。二年，宣授管军总把。至元十一年，从伐宋，为前
锋，所向克捷。十四年，进武略将军、管军千户。明年，还
军北征，进武义将军、侍卫亲军千户，赐佩金符。又明
年，国兵讨叛王失里木等，从行院别乞里迷失追其
众，至兀速洋而还。分军之半，扼其要害地，馀众遂溃，
获辎重牛马。帝大悦，赏赉甚厚，加宣武将军、右卫亲
军总管。十九年，以疾卒。子《鹰扬》袭。